[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.9.2006

SEC(2006) 1164

BIZOTTSÁGI SZEMÉLYZETI MUNKADOKUMENTUM

Kísérő dokumentum a következőhöz:

A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK

Jobb képzés a biztonságosabb élelmiszerekért A HATÁSVIZSGÁLAT ÖSSZEFOGLALÁSA

{COM(2006) 519 végleges}{SEC(2006) 1163}

1. A DOKUMENTUM CÉLJA

E dokumentum a „Jobb képzés a biztonságosabb élelmiszerekért” című bizottsági közlemény[1] hatásvizsgálatának összefoglalása.

2. ÁLTALÁNOS HÁTTÉR

A közösségi jog[2] előírja a Bizottság számára, hogy szervezzen képzéseket a közösségi élelmiszer- és takarmányjogi, állat-egészségügyi, állatjóléti és növény-egészségügyi előírások betartásának ellenőrzéséért felelős, illetékes tagállami hatóságok személyzete számára. E képzések nyitva állnak a harmadik országokból, és különösen a fejlődő országokból érkező résztvevők előtt is.

A képzések célja a közösségi szabályok és előírások jó megértésének elősegítése, valamint az elvégzett ellenőrzések és az ellenőrzéseknek megfelelően az ellenőrző hatóság által hozott határozatok megfelelő szintű egységesítése. A hatósági ellenőrzések nagyobb mértékű egységesítése és a nagyobb szakértelemmel történő elvégzése Európa szerte várhatóan magas szintű fogyasztóvédelemhez vezet, valamint az azonos feltételek teremtése által nagyobb biztonságot nyújt az élelmiszeripari vállalkozásoknak.

A harmadik országokból érkező résztvevőknek a közösségi képzési programokba való bevonása várhatóan a közösségi egészségügyi és növény-egészségügyi előírások és behozatali eljárások jobb megértéséhez vezet, ami kedvező a Közösségbe élelmiszert, takarmányt, élő állatot és növényt importáló harmadik országok számára. A közösségi szabályokba és eljárásokba való jobb betekintés várhatóan csökkenti a harmadik országokra, különösen a fejlődő országokra áruik közösségi piacon történő forgalomba hozatala szempontjából háruló akadályokat, valamint az EU élelmiszerszabványainak fokozottabb betartásához vezet. Ez másfelől a behozatalkor végzett egészségügyi és növény-egészségügyi ellenőrzések csökkentéséhez és egyszerűsítéséhez vezet.

3. JELENLEGI KÉPZÉSEK

A Bizottság Egészségügyi és Fogyasztóvédelmi Főigazgatósága 2006-ban kezdte meg a képzések szervezését, amelyeken eddig közel 1 500 fő vett részt. E célból a Bizottság számos, olyan területeket felölelő ajánlati felhívást tett közzé, mint például az állat-egészségügyi határállomásokon végzett élelmiszerbehozatali ellenőrzési eljárás, az élelmiszerbiztonsági irányítási rendszerek kivitelezése és ezek ellenőrzése, az állati melléktermékek megfelelő kezelése és eltávolítása, az állatok elkábítására és leölésére vonatkozó állatjóléti előírások (vágóhidakon vagy járványvédelmi intézkedések elvégzésekor). Egyes tanfolyamokat különösen a fejlődő országok támogatása céljából szerveztek. E tanfolyamok tartalmazták a gyümölcsre, zöldségre és halászati termékekre vonatkozó behozatali eljárásokat, és az Afrikából, Ázsiából és Latin-Amerikából érkező résztvevőknek szóltak. Egy másik tanfolyam keretében a Délkelet-Ázsiából származó résztvevők számára a madárinfluenzával kapcsolatos ellenőrzési kérdéseket ismertették.

A 2006-os tapasztalatok alapján úgy tűnik, hogy a Bizottság kezdeményezését a tagállamok és a harmadik országok nagyra értékelik. Ezért fontos a képzési erőfeszítések fokozása, valamint a képzési programok megfelelő irányításának és végrehajtásának biztosítása.

4. JÖVőBENI KÉPZÉSEK

A Bizottság mérlegelte a vonatkozó területekkel kapcsolatos képzések megszervezésére irányuló jövőbeli szakpolitikája megvalósításához kínálkozó lehetőségeket:

1. Nincs fellépés. Ez nem tekinthető megfelelő megoldásnak. A közösségi szintű harmonizált megközelítés hiánya az EU-n belül a közösségi jog eltérő végrehajtását eredményezheti. Ez a védelmi szint tekintetében valószínűleg különbségekhez vezet, ami a belső piacra is kedvezőtlen hatást gyakorolhat. Emellett a minőség és egységesség szempontjából nem megfelelő behozatali ellenőrzési eljárások a harmadik országokkal való kereskedelmet is kedvezőtlenül befolyásolhatják.

2. A nemzeti képzési szervezetek közötti tapasztalatcsere. Egyes tagállamok már régóta szerveznek képzéseket ellenőrzést végző szakembereik számára. Bár a képzések a különböző tagállamokban nem azonos szintűek, úgy tűnik, hogy néhány tagállam rendelkezik egy vagy több, jól képzett oktatókat foglalkoztató képzési szervezettel. Az együttműködési rendszer létrehozásának lehetőségét tovább kell vizsgálni, azonban nem valószínű, hogy lefedi az összes szükségletet. Ezért ezen intézkedés nem tekinthető egyedüli megoldásnak.

3. A biztonságosabb élelmiszerek érdekében közösségi képzési stratégia szervezése és kidolgozása. A tagállamok messzemenően egyetértenek egymással abban, hogy a közösségi szinten szervezett képzés alapvető fontosságú. Ez az állásfoglalás azon alapul, hogy bizonyos kérdések esetében horizontális megközelítésre van szükség, amely mindenkitől közös és egyenlő megértést követel. Szükség van a harmadik országoknak, különösen a fejlődő országoknak nyújtott, az egységességet és következetességet biztosító közösségi rendszer által kivitelezett képzésekre is.

4. A jogi keret javítása. Az élelmiszerbiztonságról szóló fehér könyv általános célkitűzései megvalósultak. A következő évek tapasztalatai megmutatják majd, hogy az új szabályok tökéletesítésre szorulnak-e. Amennyiben szükség van további javításokra, ezek a részletekre vonatkozó módosításokat fogják érinteni anélkül, hogy új jogalkotási kezdeményezésekre lenne szükség. Új jogszabályok létrehozása bizonyára nem helyettesítheti a szükséges képzéseket, ezért ez a jövőbeli közösségi képzési stratégia meghatározásakor nem tekinthető megfelelő alternatívának.

A Bizottság úgy véli, hogy szükség van közösségi szintű képzés biztosítására, valamint egy olyan képzési stratégia kifejlesztésére, amely a nemzeti szinten hatékonyabban kivitelezhető képzési erőfeszítéseket kiegészíti.

Az évente átlagosan 6 000 fő (a potenciális résztvevők kb. 10%-a) részvételét biztosító képzés megfelelő terjedelműnek és technikailag kivitelezhetőnek tűnik, valamint jó alapot nyújt a „reprezentatív számú célcsoport” elérésének biztosításához. E célkitűzés elérése érdekében megvizsgáltak néhány végrehajtási lehetőséget: a Bizottság által kiadott szerződések, a Bizottság szakosodott szolgálata, szabályozási ügynökség, valamint a képzési programok végrehajtásával foglalkozó végrehajtó hivatal.

A Bizottság részletesebben megvizsgálja majd a végrehajtó hivatal által kivitelezett képzési programra vonatkozó lehetőséget. Ez lehetővé tenné a Bizottság számára, hogy elsődleges feladataira, azaz a képzési prioritások meghatározására, a képzési programok létrehozására és a képzések minőségének ellenőrzésére összpontosítson. Ezen elképzelés mögött az áll, hogy a Bizottságnak meg kell tartania a képzési programok irányítását, biztosítania kell a képzések európai dimenzióját, valamint a forrásokat gazdaságosan kell felhasználnia. Tekintettel a jelentős szükséges humán és pénzügyi erőforrásokra, a képzések szervezésének más lehetőségei (a Bizottság szakosodott szolgálata vagy szabályozási ügynökség) nem tűnnek megfelelőnek.

5. PÉNZÜGYI MEGFONTOLÁSOK

A 2006-ban szervezett képzési programok kezdeti szakaszában szerzett tapasztalatok alapján az éves képzési program összköltségét 19,8 millió euro (a képzés kezdeti éveiben) és 13,2 millió euro közöttire becsülik – figyelembe véve bizonyos paramétereket, mint például a résztvevők évenkénti számát, egy tanfolyam átlagos időtartamát, a résztvevők tanfolyamonkénti számát. A kezdeti szakaszban tapasztalt magasabb költségek az ebben a szakaszban benyújtott – különösen a harmadik országokból érkező – részvételi kérelmek várhatóan magas számával magyarázhatók, amely következtében a résztvevők száma elérheti a 9 000 főt. Az első két év elteltével a részvételi kérelmek száma a tervek szerint csökkenni fog.

2011-től a 6 000 fő számára helyet biztosító, a végrehajtó hivatalok által kivitelezett képzési programok éves összköltségét kb. 14 767 000 euróra becsülik. A hatásvizsgálat is azt mutatja, hogy a végrehajtó hivatal valószínűleg alacsonyabb költségek mellett tudja kivitelezni a képzési programokat, mint az egyéb irányítási módokkal rendelkező intézmények: ez az összeg 15 168 000 euro a Bizottság által kiadott szerződések és 17 141 143 euro a Bizottság szakosodott szolgálata esetén.

[1] Lásd COM(2006) 519.

[2] A takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendelet (HL L 191., 2004.5.28., 1. o.) 51. cikke.